Publication: Magyar Közlöny
Issue: MK-2008-120 (Year: 2008, Number: 120)
Era: 2004-2010
Section: valamint a felsőoktatásról szóló 1993. évi LXXX. törvény szerinti egyetemi szintű
Paragraph Index: 647

b) A mesterképzési szakon végzettek alkalmasak: – szakterületükön kutató-fejlesztő munka végzésére, – a pszichológiában alkalmazott gyakorlati módszerek, elemző és beavatkozó eljárások használatára, – a pszichológusi tevékenység gyakorlására – megfelelő szakmai szupervízió mellett – olyan nevelési, képzési, fejlesztő, gyógyító, rehabilitációs és kutatóintézményben, ahol szakirányuknak megfelelő munka folyik, – szakmájuk interdiszciplináris és multidisziplináris elméleti és gyakorlati művelésére, – az alapvető diagnosztikai és beavatkozó eljárások szakszerű alkalmazására, – a természettudományi és társadalomtudományi partnertudományok új eredményeinek követésére; továbbá a kognitív pszichológia szakirányon végzettek alkalmasak: – a modern kísérleti pszichológia, a kognitív pszichológia szemléletének, az ehhez kapcsolódó módszereknek és alkalmazási készségeknek birtokában önálló kutatómunka megtervezésére és kivitelezésére, valamint gyakorlati, alkalmazott munkára; a társadalom- és szervezetpszichológia szakirányon végzettek alkalmasak: – a társadalmi-politikai-gazdasági folyamatokkal kapcsolatos kutatómunka végzésére, – a közgondolkodás és a társadalmi kommunikáció területén, valamint a gazdasági és más társadalmi célú szervezetekben szakértői-tanácsadói tevékenység folytatására, – társas-társadalmi konfliktusok, problémák feltérképezésére és a megoldásukhoz segítő mediátori, fejlesztői közreműködésre; a munka- és szervezetpszichológia szakirányon végzettek alkalmasak: – a munkatevékenység pszichológiai vonatkozásait egységes integrált formában alkalmazni a munka- és szervezetpszichológiai feladatok megoldásakor, – a munka világában felmerülő különböző pszichológiai problémák (személyzetkiválasztás, kompetenciaelemzés és -fejlesztés, karriertervezés, ösztönzés és 2008/120. szám értékelés, emberierőforrás-fejlesztés, kockázatkezelés, munkahelyi egészségfejlesztés, stb.) szakszerű megoldására; a klinikai és egészségpszichológia szakirányon végzettek alkalmasak: – szaktudásuk szakszerű és hatékony alkalmazására az egészséges és kórosan megváltozott pszichés folyamatok tudományos igényű vizsgálatában, a pszichés és testi betegségekkel küzdő emberek diagnosztikájának és kezelésének pszichológiai támogatásában, valamint a betegségmegelőzéssel és az egészségfejlesztéssel foglalkozó teamek munkájában; a tanácsadás- és iskolapszichológia szakirányon végzettek alkalmasak: – diagnosztikai és tanácsadási módszerek alkalmazására a gyakorlatban, a különböző életkorú kliensekkel való foglalkozás keretében, – az egyéni-, csoport – és családi tanácsadásra, a fejlődés és a változás elősegítésére, – a prevenció különböző szintjein pszichológiai ellátás nyújtására; a fejlődés- és klinikai gyermekpszichológia szakirányon végzettek alkalmasak: – klinikai kutatási ismereteik, valamint módszertani jártasságuk hasznosítására a gyermekpszichológusi munkában, a szupervízió alatt folytatott diagnosztikai és terápiás tevékenységre; az interperszonális és interkulturális pszichológia szakirányon végzettek alkalmasak: – a társadalmi és a társas érintkezés elméletében és jelenségvilágában szerzett átfogó, gyakorlati és kutatási ismereteiket és alapvető módszertani jártasságukat a különböző szintű társadalmi és társas együttműködések szolgálatába állítani.

Source: https://magyarkozlony.hu/hivatalos-lapok/bd4531899146f3aba33c503b4c070e5462302d0f/dokumentumok/fe1bdbe6520c743b8d9c4f9c65478080d558442c/letoltes